Liek obsahuje atomoxetín a používa sa na liečbu hyperkinetickej poruchy (poruchy pozornosti s hyperaktivitou ADHD, z anglického výrazu „Attention-Deficit and Hyperactivity Disorder”). Používa sa u detí starších ako 6 rokov, dospievajúcich a dospelých. Používa sa iba ako súčasť celkovej liečby ochorenia, ktoré vyžaduje aj postupy bez použitia liekov, ako je napríklad poradenstvo a behaviorálna terapia (zameraná na správanie pacienta). Nepoužíva sa na liečbu ADHD u detí mladších ako 6 rokov, keďže nie je známe, či je tento liek u týchto pacientov účinný a bezpečný. U dospelých sa tento liek používa na liečbu ADHD vtedy, keď sú príznaky veľmi nepríjemné a majú dopad na vašu prácu alebo spoločenský život a príznaky tohto ochorenia ste mali už v detstve. Viac na adc.sk Použitie: Dávkovanie a dávkovacie schémy Liek sa podáva v jednej dennej dávke ráno. U pacientov, ktorí pri užívaní lieku v jednorazovej dennej dávke nedosiahli uspokojujúcu klinickú odpoveď (znášanlivosť [napr. nauzea alebo somnolencia] alebo účinnosť), môže byť užitočné rozdelenie tejto dávky do 2 rovnakých dávok užívaných 2x denne, ráno a neskoro popoludní alebo podvečer. Pediatrická populácia – Dávkovanie u pediatrickej populácie s telesnou hmotnosťou do 70 kg: liečba sa má začať celkovou dennou dávkou približne 0,5 mg/kg. Počiatočná dávka sa má užívať minimálne 7 dní pred vzostupnou titráciou dávky podľa klinickej odpovede a znášanlivosti. Odporúčaná udržiavacia dávka je približne 1,2 mg/kg/deň (v závislosti od telesnej hmotnosti pacienta a dostupných síl atomoxetínu). V niektorých prípadoch môže byť vhodné v liečbe pokračovať do dospelosti. – Dávkovanie u pediatrickej populácie, ktorých telesná hmotnosť presahuje 70 kg: liečba sa má začať celkovou dennou dávkou 40 mg. Počiatočná dávka sa má užívať minimálne 7 dní pred vzostupnou titráciou dávky podľa klinickej odpovede a znášanlivosti. Odporúčaná udržiavacia dávka je 80 mg. Maximálna odporúčaná celková denná dávka je 100 mg. Dospelí Liečba sa má začať celkovou dennou dávkou 40 mg. Počiatočná dávka sa má užívať minimálne 7 dní pred vzostupnou titráciou dávky podľa klinickej odpovede a znášanlivosti. Odporúčaná udržiavacia denná dávka je 80 mg až 100 mg. Maximálna odporúčaná celková denná dávka je 100 mg. Trvanie liečby: O dĺžke liečby rozhodne lekár. Liečba nemusí byť časovo neobmedzená. Ak pacienti pokračujú v liečbe atomoxetínom dlhšie ako 1 rok, má sa uskutočniť opakované hodnotenie potreby liečby, obzvlášť ak sa u pacienta dosiahla stabilná a uspokojivá odpoveď. Ukončenie liečby: V prípade signifikantných nežiaducich účinkov môže byť atomoxetín vysadený náhle; inak sa má liek vysadzovať postupne počas vhodného časového obdobia. Pacienti s poruchou funkcie pečene: U pacientov so stredne závažnou poruchou funkcie pečene majú byť začiatočné i cieľové dávky znížené na 50 % zvyčajnej dávky. U pacientov so závažnou poruchou funkcie pečene majú byť začiatočné i cieľové dávky znížené na 25 % zvyčajnej dávky. Pomalí metabolizéri CYP2D6: U pacientov s genotypom pomalého metabolizéra je vhodné zvážiť nižšiu počiatočnú dávku a pomalšiu titráciu. Spôsob použitia Kapsuly sa môžu podávať nezávisle od jedla v pravidelných časových odstupoch. Liek sa môže podávať 1x denne (ráno) alebo 2x denne (ráno a neskoro popoludní alebo podvečer). Kapsuly sa užívajú vždy v celku (nesmú sa otvárať a ich obsah sa nesmie vyberať a používať akýmkoľvek iným spôsobom). Upozornenie Liek sa nemá užívať počas tehotenstva, ak potenciálny prínos neprevyšuje potenciálne riziko pre plod. Pre nedostatok údajov je nutné vyvarovať sa podávaniu lieku počas dojčenia. Bezpečnosť a účinnosť atomoxetínu u detí mladších ako 6 rokov neboli stanovené. Počas liečby atomoxetínom je potrebné sledovať telesný rast a vývin u detí a dospievajúcich. U pacientov liečených atomoxetínom bolo hlásené suicidálne správanie. Pred predpísaním lieku a počas liečby (po každej úprave dávky a potom minimálne každých 6 mesiacov) sa má sledovať krvný tlak a srdcová frekvencia pacienta. Atomoxetín sa nemá podávať pacientom so závažnými kardiovaskulárnymi alebo cerebrovaskulárnymi poruchami, ani pacientom s glaukómom s úzkym uhlom. U pacientov s konečným štádiom ochorenia obličiek môže atomoxetín zhoršovať hypertenziu. U pacientov s kontrolovanou epilepsiou sa vyžaduje opatrnosť. Liek sa nemá užívať u pacientov s nekontrolovanou epilepsiou. Atomoxetín má mierny vplyv na schopnosť viesť vozidlá a obsluhovať stroje (únava, závrat). Ďalšie upozornenia sú uvedené v SPC v časti 4.4.